b'\n_START_ARTICLE_\nKo\xc5\xa1arkarski klub Grosuplje\n_START_PARAGRAPH_\nKo\xc5\xa1arkarski klub Grosuplje (KK Grosupplje) je ko\xc5\xa1arkarski klub iz Grosuplja. Igralci kluba tekme igrajo v Dvorani Brinje, v\xc4\x8dasih pa tudi v telovadnici O\xc5\xa0 Louisa Adami\xc4\x8da. Ustanovljen je bil leta 1997. Od tega leta dalje se klubske selekcije redno udele\xc5\xbeujejo prvenstvenih tekmovanj pod okriljem Ko\xc5\xa1arkarske zveze Slovenije._NEWLINE_Ko\xc5\xa1arkarski klub Grosuplje so ustanovili grosupeljski ljubitelji ko\xc5\xa1arke. Ustanovili pa so ga predvsem zaradi velikega interesa mladih igralcev, ki so takrat uspe\xc5\xa1no tekmovali v \xc5\xa0olski ko\xc5\xa1arkarski ligi, v kateri \xc5\xa1e danes tekmuje O\xc5\xa0 Louisa Adami\xc4\x8da. Ustanovitelji Ko\xc5\xa1arkarskega kluba Grosuplje so bili: Bo\xc5\xbeidar Gabrijel, Iztok Gruden, Milan Hoj\xc4\x8d, Boris Legan, Nata\xc5\xa1a Perko, Ivan Ploj, Marija Podvr\xc5\xa1i\xc4\x8d, Brigita Repar, Marko Strojan, Davorin Toma\xc5\xbein in Bojan Vaupati\xc4\x8d. Prvi \xc4\x8dlani upravnega odbora kluba so bili predsednik Bo\xc5\xbeidar Gabrijel, tajnica Barbara Miklav\xc4\x8di\xc4\x8d in \xc4\x8dlani Iztok Gruden, Milan Hoj\xc4\x8d, Ivan Ploj, Stane Repar in Davorin Toma\xc5\xbein._NEWLINE_Prvo leto se je uradnih prvenstvenih tekmovanj udele\xc5\xbeila le mo\xc5\xa1ka pionirska ekipa. Z na\xc4\x8drtnim in preudarnim delom, pa je Ko\xc5\xa1arkarski klub Grosuplje oblikoval celotno piramido ekip (od najmlaj\xc5\xa1ih pionirjev do \xc4\x8dlanov) v tekmovalnem sistemu. Sedaj je v Ko\xc5\xa1arkarski klub Grosuplje vklju\xc4\x8denih ve\xc4\x8d kot 70 igralcev. Leta 2008 pa je bil ustanovljen tudi \xc5\xbdenski ko\xc5\xa1arkarski klub Grosuplje (\xc5\xbdKK Grosuplje) v katerega je v\xc4\x8dlanjenih ve\xc4\x8d kot 50 deklet. Ko\xc5\xa1arkarski klub Grosuplje pa se lahko pohvali tudi z lastno ko\xc5\xa1arkarsko \xc5\xa1olo za u\xc4\x8dence od 1.-6. razreda osnovne \xc5\xa1ole. Na ko\xc5\xa1arkarsko \xc5\xa1olo so v klubu \xc5\xa1e prav posebej ponosni, saj se v njej svojih prvih ko\xc5\xa1arkarskih korakov u\xc4\x8di preko 120 deklet in fantov.'